# ELŐTERJESZTÉS

****

**BALATONMÁRIAFÜRDŐ KÖZSÉG**

**ÖNKORMÁNYZAT**

## KÉPVISELŐ-TESTÜLETÉNEK

2023. MÁJUS 22-EI NYILVÁNOS ÜLÉSÉRE

**TÁRGY:**

**BŰNMEGELŐZÉSI - KÖZBIZTONSÁGI KONCEPCIÓ ÉRTÉKELÉSE**

**ELŐADÓ:**

## GALÁCZ GYÖRGY

**POLGÁRMESTER**

**ELŐTERJESZTÉS**

**Készült:** Balatonmáriafürdő Község Önkormányzat Képviselő-testületének 2023. május 22-ei nyilvános testületi ülésére

**Tárgy:** Bűnmegelőzési – közbiztonsági koncepció értékelése

**Tisztelt Képviselő-testület!**

Balatonmáriafürdő Község Önkormányzati Képviselő-testülete a 2021. május havi testületi ülésén a 30/2021.(V.21.) számú képviselő-testületi határozatával fogadta el a bűnmegelőzési – közbiztonsági koncepciót és a végrehajtása érdekében meghatározott feladattervet, amelynek az értékelési határidejét a 2023. május havi testületi ülésére tűzte ki.

A feladattervben maghatározott feladatokkal kapcsolatban az alábbi értékelést adom:

**a.) A lakosság és a nyaralótulajdonosok bűnmegelőzésben való aktivitásának fokozása.**

A Polgárőrség 2004-ben alakult meg. Fő célkitűzései: a személyi és közösségi tulajdon fokozott védelme, az ezeket károsító jogsértések megelőzése, a bűnalkalmak csökkentése, a lakosság biztonságérzetének növelése, nyugalmának biztosítása.

Az Egyesület 2021-ben 37 taggal, 2022. évben pedig 40 taggal működött Balatonkeresztúr, Balatonmáriafürdő, Balatonújlak községek területén. A 40 tagból 25 fő látott el aktív szolgálatot és 365 alkalommal, 1480 óra szolgálatot teljesített. A járőr gépkocsik 3925 km-t futottak. A gépkocsizó szolgálaton kívül az egyesület kettő robogójával és kerékpárral is végeztek járőrözést a nyári időszakban. A Balatonkeresztúri Rendőrős felkérésére alkalmanként közös szolgálatokat láttak el.

A járőrszolgálatot úgy szervezték meg, hogy figyelembe vették a működési terület mindenkori bűnügyi helyzetét. Igény szerint a rendőrséggel közös szolgálatokat is elláttak. Fokozott szolgálatot láttak el továbbá a települések állandóan lakott területein, az intézmények, üzletek, szórakozóhelyek környékén, a zártkertekben, valamint a Balaton-parti villasorokon, a nyári időszakban a strandokon.

A fentieken kívül részt vettek az önkormányzatok által közterületen megtartott rendezvények biztosításában. Útvonal biztosítást végeztek Balatonmáriafürdő területén a településen áthaladó Balaton körüli futóversenyen, valamint a Balatonkeresztúri Sportegyesület hazai focimeccseinek biztosításában. Önkormányzati és sport rendezvényt 122 fő, 86 alkalommal, 543 órában biztosított. A Rendőrséggel közös szolgálatot 10 fő, 14 alkalommal, 110 órában teljesített.

**b.) Az anyagi lehetőségek bővítése érdekében pályázatokon való részvétel (Polgárőrség).**

A Polgárőr Egyesület a működési költségeit Balatonkeresztúr, Balatonmáriafürdő, Balatonújlak Önkormányzatai által nyújtott támogatásokból, a lakosság SZJA 1%-os felajánlásaiból, tagdíj bevételekből és a Somogy Megyei Polgárőr Szövetség támogatásaiból finanszírozza.

**c.) Az Önkormányzat költségvetési lehetőségei függvényében támogatja a Polgárőr Egyesület és a Rendőrség működését, tevékenységét.**

Balatonmáriafürdő Község Önkormányzata 2022-2023. években: 270.000 – 270.000 Ft-tal támogatta a Polgárőrség működését.

Balatonkeresztúr Község Önkormányzata 2022-2023. években: 340.000 – 340.000 Ft-tal támogatta a Polgárőrség működését.

A Rendőrség anyagi támogatásban nem részesült.

**d.) A Polgárőrség és az Önkormányzat szoros együttműködésével bűnmegelőzési tájékoztató anyag elkészítése és terjesztése a nyári idegenforgalmi szezonban, a strandok környékén és a frekventált helyeken**

A [www.balatonmariafurdo.hu](http://www.balatonmariafurdo.hu) honlapon az ELBIR (Elektronikus Lakossági Bűnmegelőzési Információs Rendszer) híreken keresztül a lakosságot folyamatosan tájékoztattuk az aktuális bűnmegelőzési hírekről.

A Polgárőrség szórólapokon hívta fel a helyi lakosság és a nyaralóvendégek figyelmét a bűncselekmények elkövetését elősegítő körülményekre, és azok megelőzésére, szórólapjaik online formátumban a település honlapján is elhelyezésre kerültek.

**e.) A pedagógusok bevonásával az általános iskolában bűnmegelőzéssel kapcsolatos - szakemberek általi - előadások szervezése.**

Bűnmegelőzéssel kapcsolatos előadások az iskolában elsősorban az osztályfőnöki óra keretében kerülnek megszervezésre.

1. **A rendőrség, az egészségügyi és szociális alapellátó rendszer munkatársainak bevonásával drogprevenciós és bűnmegelőzési előadások szervezése az óvodások és az általános iskolások részére.**

**2021. július 24-én** és **25-én**, a Marcali Rendőrkapitányság munkatársai kétnapos **baleset- és bűnmegelőzési, valamint áldozatvédelmi programmal** várták az érdeklődőket a balatonmáriafürdői strandon. A szakemberek hasznos tanácsokkal, játékos feladatokkal hívták fel az érdeklődők figyelmét a nyár veszélyeire, a biztonságos fürdőzés szabályaira, a biztonságos gyalogos- és kerékpáros közlekedésre, valamint a tudatos, és felelősségteljes internet használatra.

A megjelentek a 112–es segélyhívó szám használatával, valamint a néma segélykiáltás kézjelének megismerésével kapcsolatban is hasznos tanácsokat kaptak. A gyerekek sem távoztak üres kézzel, apró rendőrségi ajándékok leltek új gazdáikra a hétvége során.

**2021. augusztus 27-én**, 10.00 órai kezdettel a „**Kiskorúak bűnözési jellemzői. Megelőző pártfogás.”** címmel tartott előadást, Pálvölgyi László családsegítő.

**2022. május 29-én,** Balatonmáriafürdőn, a központi strandon tűzoltó és rendőrségi bemutatóval várták a gyermekeket és szüleiket. A Marcali Rendőrkapitányság baleset- és bűnmegelőzési, valamint áldozatvédelmi szakemberei hasznos tanácsokkal és játékos feladatokkal várták az érdeklődőket.   
A gyermeknapon is sok-sok apróság látogatta meg a rendőrségi standot, ahonnét üres kézzel senki nem távozott. A játékos kedvű látogatók ügyességi feladatokat, rejtvényeket oldhattak meg, kockakirakóval különböző közlekedési táblákat és rendőrségi járműveket rakhattak ki, valamint a részeg-szemüveg segítségével kipróbálhatták az alkohol érzékszervekre gyakorolt negatív hatásait, Továbbá beülhettek a rendőrautóba és közelebbről is megnézhették a rendőrök felszereléseit.

**2022. június 9-én,** 14.00 órai kezdettel, a balatonkeresztúri Alapszolgáltatási Központnál, a jelzőrendszeri ülés keretében **a rendőrség nyári bűnmegelőzési és prevenciós tevékenységéről** tartott online előadást Fábos Edit, a Marcali Rendőrkapitányság bűnmegelőzési főhadnagya.

**2022. június 10-én**, a balatonmáriafürdői központi strandon, a Marcali Rendőrkapitányság bűnmegelőzési- és áldozatvédelmi szakemberei hasznos tanácsokkal, játékos feladatokkal várták az érdeklődőket. A programot színesítette a Kaposvári Csiky Gergely Színház művészeinek ***„Variációk egy rablásra”*** című előadása, amely nagy sikert aratott.

**2022. december 9-én**, 9.00 órai kezdettel online szakmaközi értekezlet került megszervezésre *„A pécsi K-aRC kamasz addiktológiai regionális centrum bemutatkozása, elindulása, kezdeti megtapasztalása”* címmel, előadó: Gergál Tímea intézményvezető.

1. **A rendőrség, az egészségügyi és szociális alapellátó rendszer munkatársainak bevonásával bűnmegelőzési előadások szervezése az időskorú lakosság részére.**

**2021. november 24-én**, 14.00 órai kezdettel a Balatonkeresztúri Alapszolgáltatási Központ szervezésében, a Balatonkeresztúri Bél Mátyás Látogatóközpontban megrendezésre került jelzőrendszeri ülésen: **Nem magánügy! – Nők elleni erőszak** címmel, Kitanics Zsuzsanna rendőr alezredes, a Somogy Megyei Rendőr-főkapitányság áldozatvédelmi referense tartott előadást.

**h.) Térfigyelő kamerarendszer üzemeltetése**

Balatonmáriafürdő településen 50 db térfigyelő kamera működik. Térfigyelő kamerákkal egy személy vagy gépjármű teljes, akár több kilométeren tartó mozgása is nyomon követhető, a megfigyelni vagy visszakeresni kívánt személy, objektum, gépjármű percek alatt beazonosíthatóvá válik, így könnyítve hatékonyan a rendvédelmi szervek munkáját. A kameráknak nem csak a bűncselekmények/szabálysértések felgöngyölítésében, hanem az elkövetések megakadályozásában is szerepük van, elrettentő erővel bírnak.

**i.) A képviselő-testület koncepciójának megvalósítását kétévente értékelni.**

**Következtetések:**

Az Önkormányzat a jövőben is kiemelten fontos feladatának tekinti:

* a településen élők biztonságérzetének erősítését, a vagyonvédelmet és a bűncselekmények megelőzését, ennek érdekében a térfigyelő kamerarendszer folyamatos üzemeltetését,
* bűnmegelőzési előadások szervezését a különböző korosztályok részére,
* a lakosság folyamatos bűnmegelőzési célú tájékoztatását, elsősorban a helyi médián, a MáriaInfo című újságban, illetőleg a település honlapján.

Kérem, az előterjesztésben foglaltak elfogadását.

**Határozati javaslat:**

**Balatonmáriafürdő Község Önkormányzat Képviselő-testületének**

**…/2023.(V. .) határozata**

**Bűnmegelőzési – közbiztonsági koncepció értékeléséről:**

Balatonmáriafürdő Község Önkormányzati Képviselő-testülete a bűnmegelőzési – közbiztonsági koncepció értékelését megtárgyalta és a következő célokat tűzi ki:

1. A lakosság és a nyaralótulajdonosok bűnmegelőzésben való aktivitásának fokozása.
2. Az anyagi lehetőségek bővítése érdekében pályázatokon való részvétel (Polgárőrség).
3. Az Önkormányzat költségvetési lehetőségei függvényében a Polgárőr Egyesület és a Rendőrség működésének, tevékenységének támogatása.
4. A Polgárőrség és az Önkormányzat szoros együttműködésével bűnmegelőzési tájékoztató anyag elkészítése és terjesztése a nyári idegenforgalmi szezonban, a strandok környékén és a frekventált helyeken.
5. A rendőrség, az egészségügyi és szociális alapellátó rendszer munkatársainak bevonásával drogprevenciós és bűnmegelőzési előadások szervezése az óvodások és az általános iskolások részére.
6. A rendőrség, az egészségügyi és szociális alapellátó rendszer munkatársainak bevonásával bűnmegelőzési előadások szervezése az időskorú lakosság részére.
7. A térfigyelő kamerarendszer üzemeltetése.
8. A képviselő-testület koncepciójának megvalósítását kétévente értékelni.

**Határidő:** 2025. május havi ülés.

**Felelős:** polgármester.

Balatonmáriafürdő, 2023. május 17.

Galácz György sk.

polgármester